Αυτοκίνητα 2

**Τα Αυτοκίνητα 2** (αγγλικά: *Cars 2*) είναι μια αμερικανική ταινία κινούμενων σχεδίων παραγωγής 2011, που δημιουργήθηκε εξ ολοκλήρου με τη χρήση ηλεκτρονικών υπολογιστών από την Pixar Animation Studios. Την ταινία σκηνοθέτησε ο Τζον Λάσιτερ και τις φωνές τους δανείζουν οι Όουεν Γουίλσον, Λάρι δε Κέιμπλ Γκάι, Μάικλ Κέιν, Έμιλι Μόρτιμερ, Τζέισον Άιζακς, Τόμας Κρέτσμαν, Τζο Μαντένια, Πίτερ Τζέικομπσον, Έντι Λίζαρντ, Τζον Τορτούρο και Μπόνι Χαντ. Ο Κεραυνός Μακουίν επιστρέφει και αυτή την φορά αγωνίζεται στο πρώτο παγκόσμιο  Πρι για την ανάδειξη του πιο γρήγορου αγωνιστικού στον κόσμο. Άλλα όταν ο φίλος του ο Μπάρμπας μπερδεύεται για Αμερικάνος Κατάσκοπος, μπαίνουν και οι δύο σε μια απίστευτη περιπέτεια. Εκεί ο Μπάρμπας θα γνωρίσει τον Φιν Μακ Σφαίρα και την Χόλι Πολύστροφη και θα χριστεί "Σερ Γερανός" κι ο Μακουίν θα αγωνιστεί με διάφορα αγωνιστικά από όλο τον κόσμο.

Η ταινία κυκλοφόρησε στους κινηματογράφους στις 24 Ιουνίου 2011.

## Πλοκή

Ο Βρετανός κατάσκοπος Φιν Μακ Σφαίρας διεισδύει σε μια εξέδρα πετρελαίου, η οποία ανήκει σε μια συμμορία σαράβαλων για να σώσει τον συνάδελφο πράκτορα Λίλαντ Τούρμπο μετά από ένα σήμα κινδύνου. Εκεί ανακαλύπτει ότι τα σαράβαλα υπό την ηγεσία του καθηγητή Ζάνταπ, ενός σχεδιαστή όπλων φορτώνουν μια γεννήτρια ηλεκτρομαγνητικού παλμού κρυμμένη σε μια τηλεοπτική κάμερα. Ο Φιν γίνεται μάρτυρας του θανάτου του Τούρμπο, τα σαράβαλα τον ανακαλύπτουν και μετά από μια μεγάλη καταδίωξη ξεφεύγει σκηνοθετώντας τον θάνατό του.

Εν τω μεταξύ, ο Κεραυνός Μακουίν επιστρέφει στα Μπουζή της Ωραίας Ελένης μετά την τέταρτη του νίκη στο κύπελλο Πίστον για ένα δίαλειμμα από τους αγώνες. Ένα ιταλικό αγωνιστικό φόρμουλα, με το όνομα Φρατζέσκο Φλορούλι προκαλεί τον Μακουίν να συμμετάσχει στο Παγκόσμιο Γκραν Πρι, μια σειρά αγώνων σε διάφορες χώρες του κόσμου που δημιούργησε ο πρώην επιχειρηματίας και πετρελαιοπαραγωγός Σερ Μάιλς Βιοκαύσιμος για να προωθήσει το νέο ανανεώσημο καύσιμό του, το Άλινολ. Ο Μακουίν δέχεται την πρόκληση και μαζί με τον φίλο του, Μπάρμπα και το πλήρωμά του ταξιδεύουν στο Τόκιο της Ιαπωνίας, όπου διεξάγεται ο πρώτος αγώνας.

Σε μια εκδήλωση για το Γκραν Πρι, ο Μπάρμπας κάνει ρεζίλι τον Μακουίν μετά από μια σειρά από φασαρίες και έπειτα από μια διαρροή λαδιού πηγαίνει στην τουαλέτα. Εκεί, ο Μπάρμπας γίνεται μάρτυρας ενός καυγά μεταξύ του Αμερικανού κατασκόπου Ροντ Ρέντλαιν και δύο σαράβαλων, του Γκρεμ και του Έισερ. Ο Ροντ τοποθετεί τον πομπό του στον Μπάρμπα με αποτέλεσμα ο Φιν και η βοηθός του, Χόλι Πολύστροφη να τον μπερδέψουν με τον Αμερικανό κατάσκοπο που έψαχναν. Εν τω μεταξύ, τα σαράβαλα συλλαμβάνουν τον Ροντ και τον σκοτώνουν με την ηλεκτρομαγνητική κάμερα αφού του χορηγήσουν Άλινολ, το οποίο κατέστρεψε τον κινητήρα του. Ο καθηγητής Ζάνταπ ενημερώνει το αφεντικό του, έναν άγνωστο εγκέφαλο, ότι ο Ροντ έδωσε τις πληροφορίες για το σχέδιό τους στον Μπάρμπα. 

Κατά την διάρκεια του πρώτου αγώνα, οι μηχανές τριών αγωνιστικών καίγονται εξαιτίας του παλμού της κάμερας. Ο Φιν και η Χόλι καθοδηγούν τον Μπάρμπα ώστε να αποφύγει τα τσιράκια του Ζάνταπ με αποτέλεσμα ο Μακουίν να χάσει από τον Φρατζέσκο εξαιτίας μιας λανθασμένης συμβουλής του Μπάρμπα. Μετά από έναν καυγά με τον Μακουίν, ο Μπάρμπας ετοιμάζεται να επιστρέψει στα Μπουζή της Ωραίας Ελένης, αλλά ο Φιν και η Χόλι τον παίρνουν μαζί τους στην αποστολή τους για την καταδίωξη του καθηγητή Ζάνταπ. Αφού ταξιδεύουν στο Παρίσι, μαθαίνουν από τον Σακαράκα, έναν παλίο φίλο του Φιν ότι ο ίδιος πουλούσε στον αρχηγό της συμμορίας προϊόντα του και ότι ο αρχηγός βρίσκεται στο Πόρτο Κόρσα της Ιταλίας, όπου διεξάγεται ο δεύτερος αγώνας. Στη διάρκεια του αγώνα, ο Γκρεμ και ο Έισερ καίνε τις μηχανές πολλών αγωνιστηκών με αποτέλεσμα μια τεράστια σύγκρουση. Ο Μακουίν αυτή τη φορά κερδίζει τον αγώνα, αλλά δεν χαίρεται τη νίκη του εξαιτίας των ατυχημάτων. Ο Μπάρμπας διεισδύει σε μια συνάντηση των σαράβαλων, μεταμφιεσμένος σε γερανός σωματοφύλακας, με το αφεντικό τους, το οποίο δείχνει μόνο τον κινητήρα του και έχει αλλαγμένη την φωνή του. Εκεί μαθαίνει ότι τα σαράβαλα καταστρέφουν τις μηχανές των διαγωνιζόμενων του Γκραν Πρι για να αναγκάσουν τον κόσμο να στραφεί εναντίον του Άλινολ και των ανανεώσιμων καυσίμων γενικότερα και να επιστρέψει στη βενζίνη.

Εξαιτίας της σύγκρουσης, ο Μάιλς Βιοκαύσιμος απαγορεύει την χρήση του Άλινολ για τον τελευταίο αγώνα στο Λονδίνο. Ο Μακουίν όμως, αποφασίζει να συνεχίσει να το χρησιμοποιεί και τότε τα σαράβαλα σχεδιάζουν να τον σκοτώσουν. Ο Μπάρμπας, πάνω στον πανικό του, αποκαλύπτεται στα σαράβαλα με αποτέλεσμα αυτός, ο Φιν και η Χόλι να συλληφθούν και να δεθούν μέσα στο Μπιγκ Μπεν, όπου ο Μπάρμπας τους αποκαλύπτει, ότι δεν είναι ο κατάσκοπος που νομίζουν. Όταν ξεκινά ο αγώνας, ο Μακουίν παίρνει το προβάδισμα πριν περάσει από το Μπιγκ Μπεν όπου ο Γκρεμ και ο Έισερ χρησιμοποιούν την κάμερα για να τον σκοτώσουν αλλά χωρίς αποτέλεσμα. Τα δύο σαράβαλα αποκαλύπτουν ότι τοποθέτησαν βόμβα στο πιτ του Μακουίν ως εναλλακτική, ωθώντας τον Μπάρμπα να δραπετεύσει. Ο Φιν και η Χόλι δραπετεύουν και ανακαλύπτουν ότι η βόμβα τοποθετήθηκε στον Μπάρμπα. Καθώς ο Μπάρμπας απομακρύνεται από τα πιτς ο Μακουίν τον ακολουθεί για να του ζητήσει συγγνώμη για το ξέσπασμά του στο Τόκιο, και ο Φιν συλλαμβάνει τον Ζάνταπ. Τα άλλα σαράβαλα, φτάνουν για να σκοτώσουν τον Μπάρμπα, τον Μακουίν, τον Φιν και τη Χόλι, ωστόσο σώζονται από τους κατοίκους των Μπουζή της Ωραίας Ελένης.

Ο Μπάρμπας και ο Μακουίν κατευθύνονται στα Ανάκτορα του Μπάκινχαμ, όπου ο Μπάρμπας αποκακύπτει, ότι ο αρχηγός των σαραβάλων είναι ο Μάιλς Βιοκαύσιμος, ο οποίος επίσης προσποιείται ότι είναι ηλεκτρικό αυτοκίνητο και εκείνος έχασε λάδια στην Ιαπωνία. Επιπλέον, αποκαλύπτει ότι το Παγκόσμιο Γκραν Πρι ήταν η αιτία να στρέψει τον κόσμο ενάντια στα εναλλακτικά καύσιμα. Τα λεγόμενα του Μπάρμπα γίνονται πιστευτά όταν ο Μάιλς Βιοκαύσιμος απενεργοποιεί την βόμβα και αποκαλύπτεται ο κινητήρας του. Μετά την σύλληψη του Μάιλς Βιοκαυσίμου και των σαράβαλων, ο Μπάρμπας χρίζεται ιππότης από την Βασίλισσα της Αγγλίας και συμφιλιώνεται με τον Μακουίν.

Όταν επιστρέφουν στα Μπουζή της Ωραίας Ελένης, ο Μπάρμπας διηγείται στους φίλους του την περιπέτειά του και ο Φίλμορ αποκαλύπτει ότι η κάμερα δεν σκότωσε τον Μακουίν, επειδή ο Λοχίας αντικατέστησε το Άλινολ με το βιολογικό καύσιμο του πρώτου. Διεξάγεται ένα Γκραν Πρι στα Μπουζή της Ωραίας Ελένης με όλους τους διαγωνιζόμενους του Παγκοσμίου Γκραν Πρι τη στιγμή που ο Φιν και η Χόλι καλούν τον Μπάρμπα να συμμετέχει σε μια νέα αποστολή, αλλά εκείνος αρνείται ευγενικά. Η ταινία τελειώνει με τον Μπάρμπα να χρησιμοποιεί τις ρουκέτες που του έδωσε ο Φιν και να αγωνίζεται μαζί με τον Μακουίν, ενώ ο Φιν και η Χόλι αναχωρούν για τη νέα τους περιπέτεια.

## Διανομή

## Συντελεστές
* Σκηνοθετική Επιμέλεια: Μαρία Πλακίδη 

* Μετάφραση: Κρίστυ Περρή 

* Προσαρμογή: Βαγγέλης Περρής

## Box office
Ο προϋπολογισμός της ταινίας ήταν 200.000.000 δολάρια. Έκανε άνοιγμα στην 1η θέση με 66,1 εκατομμύρια δολάρια, ενώ συνολικά απέφερε 191,4 εκατομμύρια δολάρια στο αμερικανικό box office. και 368,4 εκατομμύρια δολάρια στον υπόλοιπο κόσμο. Τα έσοδα της ταινίας παγκοσμίως έφτασαν τα 559,8 εκατομμύρια δολάρια.

## Βραβεία & Υποψηφιότητες

## Παραπομπές


## Εξωτερικοί σύνδεσμοι

* Επίσημη ιστοσελίδα
* Αυτοκίνητα 2 στο IMDb

Κατηγορία:Αμερικανικές ταινίες της δεκαετίας 2010
Κατηγορία:Ταινίες του 2011
Κατηγορία:Αμερικανικές ταινίες κινουμένων σχεδίων
Κατηγορία:Ταινίες παραγωγής Pixar
Κατηγορία:Ταινίες παραγωγής Walt Disney Pictures
Κατηγορία:Ταινίες σίκουελ
Κατηγορία:Ταινίες με θέμα το περιβάλλον
Κατηγορία:Αμερικανικές buddy ταινίες
Κατηγορία:Ταινίες σε σκηνοθεσία Τζον Λάσιτερ
Κατηγορία:Αμερικανικές κατασκοπικές ταινίες
Κατηγορία:Αμερικανικές 3D ταινίες
Κατηγορία:Ταινίες κινουμένων σχεδίων παραγωγής Walt Disney Pictures
Κατηγορία:3D ταινίες κινουμένων σχεδίων
Κατηγορία:Ταινίες κινουμένων σχεδίων του 2011
Κατηγορία:Ταινίες με μουσική σύνθεση Μάικλ Τζακίνο
Κατηγορία:Αυτοκίνητα (franchise)